ຟາມແຂ້ ກາຍມາ ເປັນອຸດສາຫະກໍາ ທີ່ນໍາລາຍໄດ້ດີມາໃຫ້ (ສະໄລດ໌)
ແຂ້ເຄີຍເປັນສັດຕ້ອງຫ້າມ ເພາະໃກ້ຈະສູນພັນ ແຕ່ດຽວນີ້ ຟາ​ມ​ແຫ່ງ​ນຶ່ງໃນລັດຈໍເຈຍ ກຳລັງລ້ຽງແຂ້ ເພື່ອຜະລິດ​ໜັງ ປ້ອນອຸດສາຫະກໍາ​ແຟຊັ່ນ ຊັ້ນ​ສູງ​ຂອງຢູ​ໂຣບ.
ລັດ Georgia ທີ່ຮູ້ກັນດີວ່າເປັນລັດທີ່ມີຊື່ສຽງດ້ານຜະລິດຕະພັນ ການກະເສດ ເຊັ່ນໝາກຄາຍຫຼືໝາກ peaches ແກ່ນພິຄານ ແລະໄກ່ ເປັນຕົ້ນ ປັດຈຸບັນນີ້ ທີ່ເມືອງນ້ອຍໆ Camilla ຟາມ ແຫ່ງນຶ່ງ ກຳລັງທຳການຜະລິດສິນຄ້າທີ່ມີຄວາມຮຽກຮ້ອງຕ້ອງ ການຫຼາຍທີ່ສຸດຢູ່ໃນວົງການອຸດສາຫະກໍາແຟຊັ່ນຊັ້ນສູງຂອງ ພາກພື້ນຢູໂຣບ ນັ້ນກໍຄືໜັງແຂ້ ເມືອງນ້ອຍໆ Camilla ດັ່ງກ່າວນີ້ ຕັ້ງຢູ່ກໍ້າຕາເວັນຕົກສຽງໃຕ້ ຫ່າງຈາກເມືອງຫຼວງ Atlanta ຂອງລັດ Georgia ທີ່ໃຊ້ເວລາຂັບລົດ ປະມານ 4 ຊົ່ວໂມງ ແລະຢູ່ນອກເມືອງ Camilla ມີທາງເສັ້ນນຶ່ງທີ່ໃຫ້ຊື່ວ່າ Alligator Lane ຫຼືຖະໜົນແຂ້ ຊຶ່ງມີຄອກໄກ່ທີ່ເປັນ ສີຂາວຊັ້ນດຽວປະມານ ສິບກວ່າຫຼັງທີ່ມອງເຫັນໄດ້ ແມ່ນແລ້ວ ແຂ້ນຶ່ງຮ້ອຍພັນໂຕ ແລະກໍໂຕໃຫຍ່ ເປັນສັດເລືອຄານ ທີ່ຢູ່ຕາມໜອງຕາມບຶງ ຕາມແມ່ນໍ້າລໍາຄອງຕ່າງໆທາງພາກໃຕ້ຂອງສະຫະລັດ ທີ່ສາມາດເຕີບໃຫຍ່ ມີຄວາມຍາວໄດ້ເຖິງ 4 ແມັດເຄິ່ງ ແລະມີນໍ້າໜັກຫຼາຍເຖິງ 400 ກິໂລ ທ່ານ Mark Glass ເປັນເຈົ້າຂອງຟາມແຂ້ທີ່ວ່າໃຫຍ່ທີ່ສຸດແຫ່ງນຶ່ງຂອງສະຫະລັດ ຄວາມຈິງແລ້ວ ທ່ານ Mark Glass ບໍ່ໄດ້ເລິ່ມຕົ້ນດ້ວຍການເຮັດຟາມແຂ້ ຄືທໍາອິດລາວເລິ່ມລ້ຽງໄກ່ ແລະກໍຄິດວ່າ ແຂ້ຈະເປັນຕົວຊ່ວຍແກ້ບັນຫາໜັກຢ່າງນຶ່ງ ທີ່ຄົນລ້ຽງໄກ່ທັງໝົດປະເຊີນ ຄືການມ້ຽນຊາກໄກ່ຕາຍ ປົກກະຕິແລ້ວ ປະມານ 5 ເປີເຊັນຂອງຝຸງໄກ່ຈະຕາຍກ່ອນຈະໄປເຖິງຕະຫຼາດ ຄົນລ້ຽງໄກ່ ສ່ວນໃຫຍ່ຈະຈູດຫຼືຝັງຊາກໄກ່ ຊຶ່ງທ່ານ Glass ເອັງກໍເຮັດແບບດຽວກັນ ຄືຈູດຫຼືຝັງໄກ່ ທີ່ຕາຍແລ້ວ ແຕ່ລາຄາແກັສຈູດເຜົາໄກ່ ພັດແພງຂຶ້ນໄປເລື້ອຍໆ ດ້ວຍເຫດນີ້ ທ່ານ Glass ຈຶ່ງໄປຊື້ເອົາລູກແຂ້ປະມານ 750 ໂຕ ມາປ່ອຍໄວ້ໜອງນໍ້າທີ່ລ້ອມຮົ້ວໄວ້ຢ່າງດີ ແລະຕໍ່ມາກໍຮູ້ວ່າ ວິທີນີ້ດີທີ່ສຸດ ທ່ານ Glass ເວົ້າວ່າ: ຂະນະທີ່ແຂ້ກໍໃຫຍ່ໂຕຂຶ້ນໄປນັບມື້ນັ້ນ ທ່ານ Glass ກໍຄິດຄືນໃໝ່ ຄືມາຄິດວ່າການລ້ຽງແຂ້ຈະຕ້ອງໃຊ້ເວລາຫຼາຍ ແລະບໍ່ແມ່ນແຕ່ເອົາແຂ້ມາກິນໄກ່ຕາຍຢ່າງດຽວເທົ່ານັ້ນ ດັ່ງນັ້ນ ລາວຈຶ່ງເລີ່ມລ້ຽງແຂ້ເພື່ອການຄ້າ ສໍາລັບເອົາຊີ້ນແລະໜັງຂອງມັນໄປຂາຍ ແຂ້ຈະບໍ່ຂະຫຍາຍພັນຢູ່ໃນຄອກລ້ຽງ ສະນັ້ນທຸກໆລະດູຮ້ອນ ທ່ານ Glass ຈະໄປຊອກເອົາໄຂ່ແຂ້ ຢູ່ຕາມບ່ອນທີ່ແຂ້ຢູ່ທໍາມະຊາດຂອງມັນຢູ່ໃນລັດໃກ້ຄຽງ ແລ້ວກໍເອົາມາທີ່ຟາມ ການເກັບເອົາໄຂ່ແຂ້ວິທີນັ້ນ ບໍ່ຜິດກົດໝາຍ ຍ້ອນວ່າແຂ້ຊຶ່ງຄັ້ງນຶ່ງເປັນສັດທີ່ຖືວ່າໃກ້ຈະສູນພັນໄປນັ້ນ ບັດນີ້ ມີຈໍານວນຫຼວງຫຼາຍແລ້ວ ແລະຊ່ວງລະດູຮ້ອນນີ້ ກໍແມ່ນລະດູແຂ້ຟັກໄຂ່ ແຂ້ນ້ອຍ ທີ່ມີລໍາຕົວກ່ານດໍາແລະເຫຼືອງ ຍາວປະມານ 12 ຊັງຕີແມັດຈາກຫົວຫາຫາງ ໂຕນຶ່ງ ກໍາລັງຄານຢູ່ຕາມພື້ນ ທ່ານ Glass ຈັບມັນຂຶ້ນມາແລະເວົ້າວ່າ ເຖິງແມ່ນຈະມີແຂ້ນຶ່ງແສນໂຕ ຟາມນີ້ກໍມິດງຽບດີ ບໍ່ໄດ້ຍິນສຽງແຂ້ຟາດຫາງ ຫຼືຕີນໍ້າ ຢູ່ຟາມແຫ່ງນີ້ ແຂ້ທັງໝົດຖືກລ້ຽງຢູ່ໃນຫ້ອງ ແລະເວລາໃດແຂ້ກັດສູ້ກັນ ມັນກໍເຮັດໃຫ້ທຸລະກິດບໍ່ດີ ຊຶ່ງ ທ່ານ Glass ອະທິບາຍວ່າ: “ ສະນັ້ນ ແຂ້ຂອງທ່ານ Glass ຈະຢູ່ບໍລິເວນໜອງນໍ້າຕື້ນທີ່ປິດລ້ອມ ມີອຸນຫະພູມ 30 ອົງສາ ເພື່ອແຂ້ຈະບໍ່ໜາວ ຫຼາຍໆເທື່ອໃນແຕ່ລະມື້ ຟາມຈະເປີດປະຕູ ເພື່ອນໍາເອົາອາຫານໄປວາງໄວ້ເທິງແພ ຢູ່ໃນໜອງ ແຂ້ຈະໄດ້ກິນອາຫານທີ່ມີໂປຣຕີນສູງ ພ້ອມທັງໄກ່ຕາຍ ເວລາໃຫຍ່ໂຕຂຶ້ນມາ ຈະເອົາໄປໄວ້ໜອງນຶ່ງອີກ ແລະຈະຢູ່ທີ່ນັ້ນຈົນຖືກນໍາໄປຂ້າ ຕ້ອງໃຊ້ເວລານຶ່ງປີ ເພື່ອແຂ້ໂຕນຶ່ງຈະເຕີບໃຫຍ່ພໍດີເອົາໜັງໄປເຮັດສາຍ ໂມງໄດ້ ສ່ວນກະເປົ໋າພາຍສະຕຣີໜ່ວຍນຶ່ງນັ້ນ ຕ້ອງໃຊ້ແຂ້ສາມໂຕທີ່ຍາວ ສອງແມັດ ແລະຕ້ອງໃຊ້ເວລາສາມປີ ຫຼັງຈາກແຂ້ຖືກຂ້າແລ້ວ ຈະຕ້ອງລອກໜັງອອກຢ່າງລະມັດລະວັງທີ່ສຸດ ແລະຕາກໃຫ້ ແຫ້ງ ຢູ່ຟາມເອັງ ແລະເລືອກເອົາຄຸນນະພາບ ແລະກໍຈັດສົ່ງໄປ ຍັງໂຮງຟອກໜັງໃນຢູໂຣບ ແລະເອເຊຍ ເພື່ອແປຮູບ ຍ້ອມສີ ຂັດເກົາ ຕັດ ແລະຫຍິບເປັນຜະລິດຕະພັນແຟຊັ່ນຫລູຫລາ